**Keby ša basničky na lukach rodili…**

**Jožko Andraš**

**26.**

**Kružlová: Jún 2007**

**Obsah**

1 Keby ša basničky na lukach rodili 5

2 Kamaratstvo 6

3 Čom by jem nešpival 7

4 Priď mila ku jarku 8

5 Nepadaj jabločko 10

6 Horičko bukova 11

7 Falošny oči 12

8 Pansky sluhove 13

9 Ľudska slava 14

10 Prala na jaročku 15

11 Kraj pid Dukľom 16

12 Z mužom ša hadala 18

13 Nemaš pevnu voľu 20

14 Nočnyj poplach 21

15 Domaca vlada 23

16 Šmich nemat slzy rad 25

17 Laska až po hrob 26

18 Malyj jarok 27

19 Stratilo ša šťasťa 28

20 Plod lasky 29

21 Sušidiv Janičko 31

22 Altanok pri domi 32

23 Paňi z panelaku 33

24 Pri splavi 34

25 Ťažko ša gazdovalo 35

26 Materine serce 36

27 Nevďačnyj syn 37

28 Za dubinom zelenom 38

29 Ondava, Ondava 39

30 Čorna hora 40

31 Jak by dobri bylo... 42

32 Burka nad selom 43

33 Šytko mat svoji hranici 44

34 Chpala mucha do medu 46

35 Skupyj bohač 48

36 Štiri divky 49

37 Vyrosla jabliňka 51

38 Naklepu soj kosu 52

39 Ked bolit zub 53

40 Starobinec 55

41 Žalo divča travu 56

42 Pri zvalenim dubi 58

43 Nevydarenyj vylet 60

44 Muzikanti, špiv, tanec 62

45 Divčina z pid Dukli 63

46 Železnica bude v Stropkovi? 64

47 Kus humoru 66

48 Dvome v parku 67

49 Kiň v kostoli 68

50 Leteckyj deň 70

51 More zadarmo 71

52 Na ďalnici 72

53 Napudrovana 74

54 Dobroho frajira mala 75

55 Karpatsky jeleňi 76

56 Pid starym smerekom 78

57 Bez jazyka 80

58 Vyplakany oči 82

59 Radi čitame? 83

60 Zapašky 85

61 Taku od podlahy 86

62 Zvodny oči 88

63 Liptovska bryndza 89

64 Bez zlodijiv 91

65 Už dočerkotala 93

66 Kadrovyj posudok 94

67 Striberna lučka 96

68 Hluposť i picha 97

69 Vtipkari 98

70 Rande pri pomniku 100

71 Roztorhana sukňa 101

72 Pid poľanom 102

73 Hrabali, hrabali 103

74 Samota 104

75 Sila prirody 106

76 Pevny nervy 107

77 Ked kvitla kopriva 109

78 Sirotom zostala 110

1. Keby ša basničky na lukach rodili

Keby basničy na luci

tak jak kvitky rosli,

nemali by basnici

nijaky starosti.

Bez roboty na luci

by soj natorhali,

rozum by soj tam

barz nenamahali.

Hotovy basničky

lem by poskladali,

ľude kvitkovany

radi by čitali.

Zbitočny basnici

by tu potim byli,

ľude by na luku

torhati chodili.

Keby aj do voza

kvitok nazberali,

ale poskladati

by nedokazali.

Basničky by ša im

tak nerimovali,

zbitočňi na luci

kvitky vytorhali.

Nekaždyj dokaže

slova zrimovati,

i basnik svij rozum

musit namahati.

Každyj basnik rad

ked ša mu vydarit,

že vo voľni chviľi

kus ľudi pobavit.

1. Kamaratstvo

Kamarat, ne kamarat

i toto ša stavat,

že i tot najlipšyj

ša z tobom pohadat.

Kamaratstvo dobre

nedobri bez ňoho,

každyj soj v žyvoti

najde dajakoho.

V roboti, v školi na vojni

najdeš kamarata,

kotroho maš rad

jak vlasnoho brata.

Chlopci i divčata

kamaratstvo majut,

i ked sobi lasku

v ňim nevyznavajut.

Jednoducho kamaraťa

blizku ku sobi majut,

lasku lem zaľubenci

sobi vyznavajut.

I za hranicami veľo

kamarativ mame,

ale často z nimi

už ša nestričame.

Veľo raz kamaratstvo

cilyj žyvot trvat,

i ked tot kamarat

barz daleko byvat.

Dopisujut sobi často

poblahoželajut,

ked narodeniny

abo meniny majut.

Nahodne kamaratstvo

skoro ša zabude,

kamaratiti v žyvoti

se ša budut ľude.

1. Čom by jem nešpival

Špivam sobi špivam

čom by jem nešpival,

ja ša na špivanky

nikda nepohnival.

Špivam sobi špivam

de nichto nečuje,

mij holos jak viz

kotryj nehamuje.

Raz jem soj zašpival

večur na valavi,

šytky žaby do vody

naraz poskakali.

I jeleňi z lisa

tyž by pochtikali,

keby mij chrapľavyj

holos posluchali.

Darmo už je darmo

nemam ja holosu,

ale zato rad

rano travu košu.

Ticho soj zašpivam

tam nichto nečuje,

kosa zo želiza

holos nepočuje.

Do kolysky mama

špivanky mi nedala,

ale nad kolyskom

rada ich špivala.

Nekaždyj dar dostal

už pri narodžiňu,

holos jem nedostal

ale rad ša šmiju.

1. Priď mila ku jarku

Priď moja mileňka

po obidi k jarku,

budu ja tam kosil

už zrilu tatarku.

Budeš mi z jaročku

vodičku nosila,

bude nova kosa

lipše mi kosila.

Tataročka bude

na zemľu padala,

ty lem budeš mila

zamnom odberala.

Bude ša robota

nam obom darila,

bo ty kolo mene

se rada robila.

Tataročku spolu

do snopkiv zvjažeme,

a jak bude sucha

domu privezeme.

Jak dobri milenka

že ty kolo mene,

nelechku robotu

lechko premožeme.

Ked už tataročku

domu privezeme,

žatevnyj vinočok

sobi uvijeme.

Kupľu ti odomaš

za dobru robotu,

i ti poďakuju

za tvoju ochotu.

Keby šitky ľude

tak ša radi mali,

to žadnoj roboty

by ša nebojali.

Robota neťažka

ked z laskom robime,

pro šytkych na chlib

vece narobime.

1. Nepadaj jabločko

Nepadaj jabločko

z jabloňi zelene,

bo ťa rada mam

jak budeš červene.

Škoda by ťa bylo

kebys nedozrilo,

na tverdim kamiňu

by jes ša rozbilo.

Že jedno odpade

nebudeš banovala,

jabliň každyj rik

veľo bude mala.

Na konaroch šytky

nehodna strimati,

musime na zemľu

zeleny padati.

Ale nas je veľo

budeš i ty mala,

toty najzrilišy

budeš vyberala.

Ja bylo najslabše

zato jem odpalo,

ale mojich sester

veľo tam zostalo.

Jabliň bude červena

jak podozrivajut,

neraz i červeny

na zemľu padajut.

My tak jak i ľude

takyj osud mame,

i v molodim viku

často umerame.

1. Horičko bukova

Horičko bukova

nebude ti zima?

ked už jes v oseni

lisťa zošmarila?

Pride tuha zima

zmerznut ti konari,

ty ostaneš hola

horičko do jari.

Nezamerznut konari

mam svoje topiňa,

v zimi ho dostavam

od svoho koriňa.

Konara na moroz

tak neje citlive,

zato cilu zimu

v teplim sobi spime.

Lem ľude od zimy

velikyj strach majut,

do teplych kožuchiv

už ša oblikajut.

Pride tepla jar

solnečko zahrije,

cila moja hora

ša zazelenije.

Smerekova hora

chranit soj konara,

do teplenkoj jari

by nevytrimala.

Šnihova perina

iši ich zahryje,

zato ša cilyj rik

šumňi zelenije.

1. Falošny oči

Chto mat falošny oči

falošňi bišiduje,

tot svojim serdečkom

lem hniv rozšyruje.

Nadavat na šytko

nič mu nepovoli,

i na vlastnoho psa

što bihat po dvori.

Neznat što by chcel

lem se vydumuje,

jak druhomu škoditi

často rozdumuje.

Chto ša mat kus lipše

zavidit každomu,

nemat kamarativ

nevirit nikomu.

Takyj človek zlyj

varujme ša takoho,

bo nam neurobit

nikda nič dobroho.

Svedomja ho hryze

i vodne i v noči,

neposmotrit priamo

nikomu do oči.

Ale keby jomu raz

zle ste urobili,

može by ste v domi

do rana zhorili.

Taky ľude takoj

odplatu davajut,

že ťažko ubližat

skoro zabyvajut.

1. Pansky sluhove

Dakoli panove

sluhiv, služky mali,

kotry hrady, zamky

im utrimovali.

Na toto povolaňa

skoro zme zabyli,

v naši demokraciji

zajs ša objavili.

Hrady, zamky bohači

u nas už nemajut,

ale vily veliky

jak paloty majut.

O bazeny, izby, parky

treba ša starati,

nestačit lem jednoho

sluhu soj trimati.

Dakotry ša sami

už neoblikajut,

na bohatyj šatnik

poradciv trimajut.

Žyjut soj jak kraľi

nič im nechybuje,

dakotryj ša sam

ani neobuje.

Že dachto holoduje

oto ša nestarajut,

lem ked oni v banki

miliony majut.

Naj robľat jak my:

sobi povidajut,

z mozoliv robotnika

miliony majut.

1. Ľudska slava

Netužme my nikda

po ti ľudski slavi,

to jak kebys chodil

po zeleňi travi.

Travička nam vyschne

abo jej skosime,

ani slavu ľudsku

vičňi nenosime.

Zajs vyrosne trava

zvedne naša slava,

na pamjatku lem

medajla zostala.

Jak ostatnich ľudi

tak nas pochovajut,

može paradnišyj

križ na hrob nam dajut.

Nikomu jak umre

slavy už netreba,

lem ho milym slovom

spomjanuti treba.

Na vičnom odpočinku

slavu nepotrebujeme,

zo slavom do neba

ša nedostaneme.

Toty slavny ľude

už nikda neznajut,

že svoju ulicu

abo sochu majut.

Človeka slavnoho

treba soj važyti,

cholem k pamjatniku

kvitok položyti.

1. Prala na jaročku

Prala na jaročku

iši molodeňka,

plavala kolo ňoj

soj rybka malenka.

Rybko moja mila

čom jes taka mala?

bo naša mamočka

barz veľo nas mala.

Maš pravdu rybočka:

obi zme molody.

Mene mamka vyhoduje,

ty vyrosneš z vody.

Jak nam teper dobri

že ša nestarame,

bo rodičiv dobrych

i ty i ja mame.

Ty soj budeš rybko

po vodi plavala,

budeš sobi jak ja

miloho hledala.

Može soj najdeme

serdečku blizkoho,

bude nam rybočko

dobri kolo ňoho.

Veľo vody pereteče

pokaľ dospijeme,

na vydaj pomyšlati

obidvi budeme.

Ja ku tobi budu

častiše chodila,

ty mi rybko poviš

jak jes pochodila.

1. Kraj pid Dukľom

Tot naš kraj pid Dukľom

do dejin zapisanyj,

v dvoch švitovych vojnach

ťažko byl skušanyj.

V tim kraju pid Dukľom

plakal každyj strom,

nejedna čerepina

zarosnuta v ňom.

Vojaci o presmyk

ťažko bojovali,

každyj z nich do oči

smerti pozerali.

Nejednomu vojakovi

vojna žyvot vžala,

krov tu jaročkami

jak voda stikala.

Kuli, čerepiny

jak muchy litali,

neuprosnu daň

na žyvotoch brali.

Domy spustošeny

bomby tu padali,

civiľi nevinovaty

v troskach umerali.

Tu na každim metri

smerť na nas čekala,

množstvo municiji

zemľa zaminovana.

Toty rany vojnovy

už ša zahojili,

novy sela mista

v tiim kraji ožyli.

Chto by chcel už treťu

švitovu začati,

naj pride tot kraj

soj popozerati!

Žeby vidil tiko

vojakiv tu upalo,

tiko cintoriniv

vojnovych zostalo.

1. Z mužom ša hadala

Stritli ša rano kumy:

Kumuš što novoho?

jakos vam nečitam

z oči nič dobroho.

Tak jem ša zos mužom

toj noči vadila,

neznam či jem cile selo

kumo nezbudila.

Ani ša nežvidujte

iši ňa zlist trimat,

z mužom každu nič

jak z ďablom nabivat.

Prišol o piv noči

znate žem nespala?

kolo stola jem ho

z večerom čekala.

Ked otvoril dveri

by ste nevirili,

takoho spitoho

iši ste nevidili.

Vidila jem kumo

svojoho vlasnoho,

nikda jem ho nevidila

pid obraz sťatoho.

Povidal, že včera

spolu z tvojim pili,

že barz dobryj obchod

v Svidniku zrobili.

Ked ukazal tišačky

jem ša nehnivala,

ani šytky kumo

jem nerachovala.

Povidal, že z mojim

budut ša diliti,

mate obidvoje

po obidi priti.

Tato dobra sprava.

Mušu ho odprositi,

prideme kumičko

piňazi diliti.

1. Nemaš pevnu voľu

Skym ja budu teper

dovhy noči spala,

armada frajira

za vojaka vžala.

Nebudu ja za nim

ani rik čekala,

budu soj za ňoho

nahradu hledala.

Že hledam nahradu

nebudu pisala,

ale kamaratkam

už jem povidala.

O nedovho od ňoho

pismo jem dostala,

že hledam frajira

už jem ša doznala.

Kamaratky tvoji

mi o tim pisali,

šytky vlasnoručňi

pismo pidpisali.

Nemaš frajiročko

nemaš pevnu voľu,

i ja budu hledal

tyž nahradu tvoju.

Iši jem nepoznal

barz dobri armadu,

a ty už soj hledaš

za mene nahradu.

Asi ša my dvoje

nikda nezhodneme,

lipše bud frajirko

ked ša rozyjdeme.

1. Nočnyj poplach

Jak keby ša v osadi

pčoly vyrojili,

o piv noči Romove

šytky ša zbudili.

Kolo vosy byvali

v noči barz hrmilo,

kolo chatrč male

more ša zrobilo.

V tych chatrčoch malych

posteli plavali,

jak z potopenoj loďi

do vody skakali.

Korytare ich zvali

koryta robili,

koryta ja člny

teper využyli.

Tak jak stroskotanci

k berehu plavali,

holyj žyvot i periny

sobi ratovali.

Jak plavajut domky

z bereha pozerali,

jak švabliky na verbach

starych ša lamali.

Lem periny šytky

soj zaratovali,

pok voda neklesla

na berežku spali.

Pri vodi už vecej

domy nestavľali,

horše jak čort ohňa

vody ša bojali.

Vajda im povidal:

neplačte Romove,

štat nam dast koruny

postavime nove.

A tak novu osadu

sobi zbudovali,

od todi Romove

vody ša bojali.

1. Domaca vlada

V naši domacnosti

jedna vlada byla,

dovhy roky domacnosť

KDH riadila.

Mama byla premierom

do cerkvi chodila,

snaha odvolati jej

ša nam nedarila.

Z didom komunistom

zme špekulovali,

dovod na odvolaňa

často zme hledali.

Koryta jak kliše

mama ša trimala,

i najstarša sestra

jej pidporovala.

Dido nas troch vnukiv

často pidplačali,

žeby zme pri voľbach

za nich hlasovali.

Baba byla nestranička

barz ša nemišala,

za svoju divočku

se ruku pidňala.

Pri posledňich voľbach

mama stroskotala,

ani baba za ňu

ruku nepidňala.

Mama stroskotala

strašňi ša hnivala,

bo žezlo do ruk

strana SMER zobrala.

Otec už premierom

šytko vin spravuje,

lem mama mu nohy

jak psu pidkopuje.

Nehodna ša zmiriti

že dobačovala,

ale pro nas lipša

je vicova strana.

I dido zo smerom

už spolupracuje,

bo znat, že premierom

už nikda nebude.

1. Šmich nemat slzy rad

Šmich nemat slzy rad

ked z oči padajut,

malo koli ľuďom

šťasťa prinašajut.

Malo koli o radosti

z oči nam padajut,

veľo ľuďom smutok

ľuďom prinašajut.

Ked ša šytko darit

slzy nepadajut,

oči nevinovaty

že slzy stikajut.

To osudy ľudsky

slzy prinašajut,

ked nam našy blizky

skoro umerajut.

Chto by ša nerozplakal

ked umre ditina,

pri dopravňi nehody

moloda, nevinna.

Cilyj žyvot iši

pered sobom mala,

rozplakala by ša

i najtverdša skala.

Nad starym tyž sobi

horko zaplačeme,

i ked zname, že plačom

mu nepomožeme.

Keby nebylo žaľu

by zme ša šmijali,

oboje od Boha

jak dar zme dostali.

1. Laska až po hrob

Lasku až do smerti

sobi prišihali,

ked sobi obručky

na ruky davali.

Bohatych rodičiv

obidvoje mali,

v prepichovim hoteli

svaľbu objidnali.

Napoji i jidla

byli vyberany,

dostali od rodiny

barz dorohy dary.

Tota svaľba doroha

do rana trimala,

i televizija zabery

zos ňoj vysylala.

Prepichove auto

pred hotelom stojalo,

spoločenstvo de robili

im ho darovalo.

Do novoho auta

sobi pošidali,

že to truna ich

tušiňa nemali.

Strašna tragedija

na drahi ša stala,

taka ista značka

do nich naburala.

Pomoči nebylo

oboje skonali,

iši i po smerti

v objaťu zostali.

1. Malyj jarok

Takyj malyj jarok

lisom sobi teče,

barz ša neponahľat

jak slimak ša vleče.

Ale ked popadat

začne vystrajati,

nastačit v koryti

vodu utrimati.

Sem tam ša z koryta

na bereh vylije,

kolomutnom vodom

časť lisa zalije.

Jak keby ša hnival

na burku što byla,

že mu odpočinok

kľudnyj narušyla.

Ale voda prudka

dovho v nim neteče,

šytko do velikoj

ričky sobi steče.

Ani rybky v jarku

žadny neplavajut,

na poly je suchyj

vody malo majut.

Lem raky z pid kamiňa

klepeta ukazujut,

oni veľo vody

barz nepotrebujut.

Pid berehom diry

dosť tam vody majut,

ale voda čista

taku radi majut.

1. Stratilo ša šťasťa

Povidal mi kamarat:

tak ša mi darilo,

ale ňa už šťasťa

teper opustilo.

Što jem naplanoval

šytko ša splnilo,

ale šťasťa moje

deskaj ša stratilo.

V športki jem vyhraval,

ľude zavidili,

asi šťasťa oni

mi odhovorili.

Vyhral jes miliony

už ho nepotrebuješ,

povič mi kamarat

čom za nim banuješ?

Take šťasťa každyj

človek potrebuje,

tobi už pomohlo

k druhym ša sťahuje.

Dachto svoje šťasťa

cilyj žyvot čekat,

do kince žyvota

ša ho nedočekat.

Chodit pomidži nas

lem ho pokušajme,

bo ne ku každomu

na navštevu zajde.

Šťasťa i zdravičko

ked ho dobre mame,

i ked miliony

se nevyhravame.

Piňazi ne šytko

mudry povidajut,

što im z milioniv

ked zdravľa nemajut.

1. Plod lasky

Divčina moloda

iši študovala,

že nosit plod lasky

mami nepriznala.

Nichto neznat jak

a de ša to stalo,

čom toto divčatko

tak zatajovalo?

Ani spolužiaci

nič nespozorovali,

dobri ša učili

i radi jej mali.

Zrazu strašna sprava

krajom preletila,

že divča z panelaku

ďiťa vyšmarila.

Rozum ša zastavil

što to jej napalo,

čom ani materi

nič nepovidalo.

Što ša dilo v serci

nemožeme znati,

za tot čin divčinu

treba potrestati.

Čom do linky zachrany

ditinu nedala?

o tim by verejnosť

už ša nedoznala.

Ale už ša stalo

bude rozmyšľala,

bo v harešti času

veľo bude mala.

Lem visnacet ročna

bude banovala,

takyj krasnyj žyvot

pered sobom mala.

Otec šimnacet ročnyj

tyž ša neraduje,

čom tak urobila

i vin ša čuduje.

1. Sušidiv Janičko

Sušidovoho Janička

jem dobri poznala,

že bude mi frajir

jem sobi dumala.

I divky zo sela

za nim pozerali,

že ich bude ľubil

i oni dufali.

Ani mene ani divok

Jančo ša nevšimal,

bo vin sobi palinočku

v korčmi zamiloval.

Od palinky Jančovi

nis fijalovije,

žvidala jem ša ho

čom palinku pije.

Kebys ňa sušidko

lem kus milovala,

v korčmi palinočka

by nesmakovala.

Priznam ša Janičku

za tobom jem tužyla,

na lopatky palinka

už ťa položyla.

Takoho by žadna

divka nechotila,

za takoho pijaka

lem by ša hanbila.

Perestaň Janičku

piti palinočku,

bo sobi nenajdeš

žadnu frajiročku.

1. Altanok pri domi

Tot malyj altanok

do serca mi chpal,

keby byla postiľ

ta by jem tam spal.

V liti rad v altanku

sobi relaksuju,

šelijaky basničky

soj v ňim vydumuju.

Taka dobra pohoda

ticho dookola,

ani na čerstvim vzduchu

nebolit holova.

Nedaleko v tuji

ptašky hnizdo majut,

radisť pozerati

jak soj tam litajut.

I bocany nedaleko

svoje hnizdo majut,

radisť pozerati

jak soj klepotajut.

Malenkym holovky

z hnizda vyčnivajut,

raz vin a raz ona

potravu zhaňajut.

Take tiche selo

v prekrasňi prirodi,

nedaleko od domu

blizko i ku vodi.

Nelem ja i rodina

tu odpočivame,

tot malyj altanok

šytky radi mame.

1. Paňi z panelaku

Jedna paňi v panelaku

mačatko chovala,

v detski izbi postilku

pro mačatko mala.

Tak jak o ditinu

malu ša starala,

z obchodu ji vhiskas

často kupovala.

Toto mačku rada

v misti ukazovala,

do paradnych šat

mačku oblikala.

Ale raz mačatko

horučku dostalo,

do rana v postilki

brz znim nabivalo.

Telefonom veterinara

znamoho volala,

pokaľ dochtor prišol

mačka dokonala.

Strašny plač spustila

barz tam narikala,

na temetovi v rohu

mačku pochovala.

I malenkyj pomnik

postaviti dala,

na hrobi každyj deň

kvitky polivala.

Davho jej za mačkom

bolila holova,

ani gazda tak neplakal

ked zdochla korova.

1. Pri splavi

Takyj malyj splav

za selom zrobili,

ľude osvižyti

často tu chodili.

I tichy blaznove

radi tu chodili,

veľo ričnych pstruhiv

už tu vylovili.

Potim pri tim splavi

chatky postavili,

koryto pid splavom

iši rozšyrili.

I z mista tu ľude

soj odpočivali,

bo dakotry chatky

už tu svoji mali.

Lem tichy blaznove

strašňi nadavali,

ale zato pstruhy

radisť z toho mali.

Bo tichy blaznove

rybariv volajut,

de je veľo ľudi

ryb nenaimajut.

A tak sobi druhe

misce vyhledali,

ale za tym splavom

dovho banovali.

Zo sela i z mista

dale tu chodili,

i pstruhom pid splavom

se dašto šmarili.

1. Ťažko ša gazdovalo

Ťažko ša barz ťažko

dakoli gazdovalo,

strojiv na gazdovaňa

iši bylo malo.

Kamenista zemľa

barz malo rodila,

na chlib tu rodina

barz ťažko robila.

Po kamiňu koniky

ťažko pluh ťahali,

ne jeden ani dva

na ňim dolamali.

Zo slabom technikom

družstva začinali,

ale už traktory

po poli bihali.

O kombajnoch todi

ani ša nesnilo,

mlaťačkami ša

zerno molotilo.

Modernoj techniky

v kravinoch nebylo,

každu korovičku

ručňi ša dojilo.

Ani seniky nebyli

tak mechanizovany,

ani vežy silažny

nebyli nam znamy.

Hneskaj už na farmach

drinu nepoznajut,

lem sobi tlačitka

na strojach stlačajut.

Moderna technika

drinu odburala,

poľnohospodarovy ruky

tak zasanovala.

1. Materine serce

Veľo lasky davat

serce materine,

čom to soj dakotry

maťir nevažyme?

Veľo noči mama

pro nas nedospala,

jak zme zaplakali

z posteli stavala.

Kolysala, perevivala

dobri hudovala,

i ked sama nedojila

ale nam davala.

Až do dospelosti

nelechko chovala,

jak zme dorastali

radisť z toho mala.

Nezname, što maťir

pro nas vyterpila,

od starosti nejedna

može posivila.

Totu lasku oceniti

dakotry nezname,

na starisť ju dakotry

do domova dame.

Neraz sobi tam

zaplače horeňko,

praskat ji od žaľu

jej chore serdeňko.

Každa mama sobi

uctu zaslužyla,

už lem zato že nas

na švit porodila.

1. Nevďačnyj syn

V prepichu rodiči

syna vychovali,

že bude zlodijom

ani nesnivali.

Što chotil to šytko

rodiči mu dali,

lem moderny veci

se mu kupovali.

Nič mu nechybovalo

panom ša narodil,

nikda by v žyvoti

už ťažko nerobil.

Divčata, palinka

kamaraťa ho lakali,

kotry na zlodijsky

chodničky ša dali.

Piňazi nemali

banky vykradali,

oni do toj banky

i joho prijali.

I šperky rodičom

z trezoru ukrali,

išli sobi šmilo

bo kod už poznali.

Chto im kod prezradil

otec nepochyboval,

takoj totu nič

policiju volal.

Lechko bylo potim

lupičiv pojimati,

i syn ša ku tomu

už mušil priznati.

Za rodičovsku lasku

teper tverdo pikat,

na žyvot v harešti

ťažko sobi zvykat.

1. Za dubinom zelenom

Za dubinom zelenom

kačky ša kupali,

Križlivsky divčata

frajiriv hledali.

Ale tych najkrajšich

frajiriv hledali,

bo my krasny divky

sobi povidali.

Kačky za dubinom

dovho ša kupali,

i frajiriv divky

barz dovho hledali.

Krasny paribci sobi

z druhych sel pobrali,

Križlivsky divočky

na nich ša hnivali.

A že šumny byli

pravdu oni mali,

jak najkrajšy ružy

šytky vypadali.

Ale každa jedna

našla soj svojoho,

no nekažda našla

toho najkrajšoho.

Každi jedni ša pačil

što sobi vybrala,

i ked toho krasnoho

barz dovho hledala.

Za dubinom kačky

už ša vykupali,

divky za frajiriv

ša povydavali.

1. Ondava, Ondava

Ondava, Ondava

čom jes ša vyľala,

ku milomu dražku

jes vodom zaľala.

Jak vin teper pride

lavočku jes žala,

darmo ja ho budu

na večur čekala.

Jeden večur vytrimaj

ja budu klesala,

lavočku prinesu

kotru jem vam žala.

Neprineseš Ondavo

už ša rozlamala,

vidila jem jak smutni

po tobi plavala.

Nichto jej nenajde

daleko odplavala,

čom jes ša Ondavo

z koryta vyľala?

Na miloho nebudu

barz dovho čekala,

robiti lavočka

nova ša začala.

Ti novi lavočki

daj pokij Ondavo,

žeby pro miloho

serce neplakalo.

Mam rada Ondavo

ja svoho miloho,

ked večur nepride

smutni mi bez ňoho.

1. Čorna hora

Jak jes prišla horo

ku takomu menu,

ked ja ťa horičko

vidžu lem zelenu.

Nemaš pravdu, nemaš

se ša nezeleňiju,

i ja svoje lisťa

v oseni zmituju.

Neznam čom mi meno

„Čorna hora“ dali,

ale dakyj dovod

na to ľude mali.

Často čorny chmary

ponad ňa plavajut,

todi na mi stromy

čorny vypadajut.

Ale to nepravda

to sami vidite,

často do ňa dakotry

na hriby chodite.

No ne lem na hriby

i na lisny plody,

černici, maliny

i zrily jahody.

I čistu vodičku

ľude jem vam dala,

z mojich utrob se

čista vytikala.

Ale ša nehnivam

že ňa tak zovete,

može dake druhe

meno vyberete.

Keby ste ňa zvali

i horička bila,

ja za take meno

by ša nehaňbila.

Ale druhe meno

už mi nehledajte,

jak ste ňa volali

dale ňa volajte.

1. Jak by dobri bylo...

Keby veselyj šmich diti

znil v každi rodiňi,

keby holodny, bosy

diti nechodili.

Na nešadi diti

šťastne ditinstvo majut,

od holodu dakde

molody hmerajut.

Jak ostatňi diti

radi by ša hrali,

ale od maleňka

hračky napoznali.

Rodiči by chceli

no nato nemajut,

ani v takych domoch

jak my nebyvajut.

Krajina bohata

nič z toho nemajut,

šytko ich bohatstvo

cužinci zberajut.

Keby toto bohatstvo

pro sebe ťažyli,

v taki bidi by tam

určiti nežyli.

Na ťažky roboty

ich využyvajut,

krajiny bohatstvo

jak supy torhajut.

Na bohatstvi vojny

často ša konajut,

i vojaci i ľude

zbitočňi padajut.

1. Burka nad selom

Taka krasna nediľa

sonce pripikalo,

na dajaku burku

barz nevypadalo.

Pomaly ša chmarilo

chmary ša zražali,

blesky križovati

oblohu začali.

Potim ša doč spustil

jak keby ho ľali,

i ledovy krupy

jak horochy padali.

Dobrych dvacet minut

burka vyčiňala,

zo stromami v seli

silno kolysala.

Zo šanciv po seli

voda vylivala,

dvory, zahorody

vodom zalivala.

Na zelenini škody

veľo narobila,

ale domy žady

tu nepoškodila.

Keby dovše trimala

potopa by byla,

i na domoch škody

može by zrobila.

Keby ša z koryta

toto množstvo vyľalo,

može cile selo

vodom by zaľalo.

I dakotry stromy

tlak nevytrimali,

vypadok elektriny

dovšyj čas zme mali.

1. Šytko mat svoji hranici

Šytko što robime

mat svoji hranici,

i šytky palici

majut lem dva kinci.

I zakony majut

tyž svoju hranicu,

ked ich perekročiš

už lamut palicu.

Tak i ľudskyj žyvot

mat svoju hranicu,

ked jej perekročiš

ta už jes na kincu.

Vece raz hranicu

už neperekročiš,

ale v hroby žyvot

už na viky skončiš.

Vesmir nekonečnyj

hranici nepozname,

že de mat hranicu

iši nepozname.

Iši žadnu planetu

dobri nepozname,

se dajaku novu

na planeti mame.

I našu planetu

na kotri byvame,

do detajlu cilu

iši nepozname.

Bez hranic by šytko

nekonečne bylo,

zato ša na zemli

hranici zrobilo.

Každyj jeden z nas

svoju hranicu mame,

de čudži osoby

neradi puščame.

Neprekračuj hranicu

od davna platilo,

nejednomu z nas

ša zle povodilo.

1. Chpala mucha do medu

Chpala mucha do medu

strašňi nadavala,

dumala že voda

že bude plavala.

V medi soby šytky

nohy prilipila,

druha mucha pomoči

takoj priletila.

I ona ša prilipila

obi nadavali,

dalšy muchy sobi

na pomič volali.

Dalšy muchy okolo

lem oblitovali,

što ša z nima stalo

lem pozorovali.

I my by ša prilipili

na mid nešadame,

z toho medu von

Vam nepomožeme.

Ked na dašto šidate

dobri pozerajte,

do toj pasci de vy

druhych neťahajte.

Obi tam plakali:

što lem z nami bude?

vyťahne vas tot

chto mid isti bude.

Ale ľude nas

barz v laski nemajut,

tam de viďat muchu

takoj zabivajut.

Takyj osud obidvi

ste sobi zvolili,

čom ste do peredu

lipše nesmotrili?

I my ľude neraz

takyj osud mame,

lem zato že nis

de netreba pchame.

1. Skupyj bohač

Poznal jem jednoho

z bazaru kupoval,

a na učti v banci

miliony mal.

Jes takym bohačom

čom tuňe kupuješ?

na kvalitny veci

koruny žaluješ.

Ja nejem bohatyj

tuňe nekupuju,

bo na tuňe korun

vece spotrebuju.

To povič hlupšomu

ja tak negazduju.

Koruny ušetru

ked tuňe kupuju.

Neušetriš kamarat

bo často kupuješ,

nekvalitnyj tovar

skoro spotrebuješ.

Za kvalitnyj tovar

koruny nežaluju,

ty triraz do roka

ja lem raz kupuju.

Maš pravdu, povidal

zle jem rozdumoval,

kvalitu od teper

už budu kupoval.

Bo kvalitnyj tovar

dovho ti vytrimat,

ale brak z bazaru

dovho nevytrimat.

1. Štiri divky

Štiri divky krasny

maťir vychovala,

šytky byli zdravy

radisť z toho mala.

Najstarša frajira

bohatoho mala,

milionar z Kanady

až tam ša vydala.

Druha novinarsku

školu vyštudovala,

v spravodajstvi dobru

robotu dostala.

Robota za hranici

často jej zahnala,

v Anglicku za novinara

šťastni ša vydala.

Treťa hotelovu

školu soj skončila,

tyž do zahraniča

barz často chodila.

Tak jak tym dvom

ša ji nedarilo,

z daleka jej šťasťa

jakos obchodilo.

Starom divkom ostala

no nebanovala,

z nikym nevjazana

voľny kryla mala.

Tota najmolodša

virna mi zostala,

neopušču ťa mamo

se mi povidala.

Skončila medicinu

doktorkom ša stala,

i za muža dobroho

dobri ša vydala.

Tamty na ňa zabyli

ani nepisali,

často moji oči

za nimi plakali.

1. Vyrosla jabliňka

Vyrosla maleňka

v sadi jablinočka,

a z mene vyrosla

moloda divočka.

Ja ša narodila

jablinku sadili,

a narodeniny už

spolu zme slavili.

Jabliň vyrostala

i ja dospivala,

červeny jabločka

jak ja lička mala.

Na svoji narodeniny

jabka jem torhala,

i ty maš jablinko

jem jej pohlaskala.

Kebys nima nebyla

bym gratulovala,

spolu by jes zomnom

radisť z toho mala.

Ty k narodeninam

se mi dary davaš,

ty od nikoho nikda

zadny nedostavaš.

Budu ša o tebe

jablinko starala,

budu suchy konariky

sťa orizovala.

Budu jablinočko

ku tobi chodila,

že mame narodeniny

žebys nezabyla.

Keby bylo sucho

pidliju ti vody,

iši jablinočko

obi zme molody.

1. Naklepu soj kosu

Divko moja mila

naklepu soj kosu,

totu zahorodu

cilu može skošu.

De by ša vy ňaňku

už z kosom trapili,

cilyj žyvot ste ša

malo nakosili?

Muž pride z roboty

kupil novu kosu,

vyklepe, zaostrit

počekat na rosu.

Što by onas ľude

ňaňku povidali,

že ťažku robotu

taku zme Vam dali.

Naj so bišidujut

ja mam kosu rad,

ona od malenka

mij dobryj kamarat.

Pomaly devjadešat

už budete mati,

netreba ša do kosy

ňaňku poberati.

Naj košat molody

sily veľo majut,

taky stary jak Vy

naj odpočivajut.

Ale jeden valok

vykositi mušu,

potim vnučikovi

už kosu zabrušu.

1. Ked bolit zub

Bolit dida zub

holovu obvjazali,

zubara jak čorta

dido ša bojali.

Vatu namočenu

v palinci davali,

ochmančak, chabzivku

na tot biľ skušali.

Vyťahnuti nechceli

lem dva z hory mali,

dolu nebolili

bo protezu mali.

Poď ku zubarovi

babka mu povili,

nebude bolilo

dida pošmilili.

Takoho bojka jak ty

išim nepoznala,

žeby ša tak bojal

dochtora zubara.

Pichne ti inekciju

kus sobi posidiš,

bez bolesti vytorhne

poď! staryj uvidiš.

Jakoskaj ša dido

naprositi dali,

z babom do autobusa

sobi pošidali.

Prišli ku nemocnici

perestal boliti,

dido nazad domu

chceli ša vernuti.

Baba dupli nohom

daš ho vyťahnuti!

Tvoje narikaňa

vece nechcu čuti.

Tak jak povidala

bolisť necitili,

ta to dobryj dochtor

dido ho chvalili.

Od todi zubara

už ša nebojali,

bo už šytky zuby

dido štatny mali.

1. Starobinec

Jak jedna rodina

tam soj nažyvajut,

na diti ked majut

často spominajut.

Neje to jak doma

kolo vlastnych diti,

za nimi serdečko

se bude tužyti.

Proti svoji voli

dakotry ša tu dostali,

može vlasny diti

z domu ich vyhnali.

Toty što v žyvoti

ditočky nemali,

poďakujut Bohu

že ša tu dostali.

Dakotry dobrovoľňi

žadosť soj podali,

može doma z ditmi

často ša hadali.

Ale v starobinci

plano ša nemajut,

novy priateľstva

tam sobi hledajut.

Tiko ľudi tiko osudiv

každyj jeden majut,

jakyj mali žyvot

tam soj spominajut.

Pri dakotrych slzy

po tvari stikajut,

jaky to osudy

rozny ľude majut.

1. Žalo divča travu

Žalo divča žalo

kolo vody travu,

neveliku plachtu

žalo sobi malu.

Trava byla tverda

serp tam polamala,

iši dobri, že malu

plachtu soj zobrala.

Škoda toto serpu

dovho jem ho mala,

nebudu ja novyj

už serp kupovala.

Nemusiš divčino

serp odmitovati,

i zlamanyj možu

do porjadku dati.

Tak ša ku ňi jeden

chlopec prihovoril,

što z vidrom na vodu

do potoka chodil.

Opravľu ti serp

budeš dale žala,

budeš na travičku

vekšu plachtu brala.

Ďakuju ti krasňi

jem soj rozdumala,

nebudu ja vece

serpom travu žala.

Maš ty dobru kosu

a tu tverda trava,

tvoja kosa naňi

by ša nezlamala.

Ked prideš na travu

zavolaj na mene,

travu zo zajdočkom

pidojmu na tebe.

Ja na travu tu

lem zato chodila,

žebym ťa Janičku

každyj deň vidila.

Ani ja na vodu

nemušil choditi,

chotil jem ťa tyž

častiše viditi.

Oboje už zname

čom zme tu chodili,

bo našy serdečka

po sobi tužyli.

1. Pri zvalenim dubi

Pidu ja soj pidu

tym lisom zelenym,

mam ja tam stritnuťa

pid dubom zvalenym.

Odkazal mi milyj

že mam večur priti,

choče zomnom važňi

tam pohovoriti.

Pomaly jem kračala

k dubu zvalenomu,

najkrajšu chustočku

dalam na holovu.

Što to take važne

dovhom rozmyšľala,

midži nami nezhoda

žadna nenastala.

Može ňa tam vin

o ruku poprosit,

zasnubny persteňi

už v kišeňi nosit.

Po tichy soj kračam

žebym prekvapila,

no kolo miloho

už daka sidila.

Milyj ša obernul

nebuď prekvapena,

kolo mene sidit

cilkom čudža žena.

Hriby tu zberala

ku mi soj prišila,

žebym dražku ukazal

bo tu zabludila.

Neznama odyšla

milyj pociloval,

z kišeňi persteňi

zlaty vyťahoval.

Persteňi na ruky

zme soj podavali,

na tim dubi virnosť

zme soj sľubovali.

1. Nevydarenyj vylet

Obidvoje zo ženom

na vilet zme ša vybrali,

na bicigli zme soj

šytko spakovali.

Nedaleko na Domašu

takyj plan zme mali,

malu chatku tam

zme soj zbudovali.

Dobri ša nam krutilo

naladu zme mali,

pokaľ zme na bicigľoch

defek nedostali.

Dušy jem zaplatal

dale zme šlapali,

ku chatki do berežka

piše zme kračali.

Tak jak skamenity

oboje zme zastali,

okenici, okna

nam porozbivali.

Veľo z našoj chatky

sobi nezobrali,

akurat zme sobi

nabitok zhaňali.

Žena nad tom skazom

ruky zalamovala,

dobri že tam postiľ

cila nam zostala.

Dobri že jem sklenar

skla jem pozakladal,

ale na vandaliv

strašňi jem nadaval.

Že to taky ľude

na tot švit ša roďat,

što druhomu radi

de možut ta škoďat.

To neperša chatka

kotru vykradali,

i sušide blizko

taky škody mali.

1. Muzikanti, špiv, tanec

Každyj dobryj muzikant

tot je svojim panom,

ked chce zahrat večur

zahrat i nad ranom.

No ked ho nahnivaš,

soj nezatancuješ,

darmo mu pid nosom

zo stovkom šermuješ.

Ľudovy muzikanti

každomu zahrajut,

toty študovany

lem pro paniv hrajut.

Ľudovy dakotry

noty nepoznajut,

ale podľa holosu

špivanku zahrajut.

Toty študovany vam

bez not nezahrajut,

oni melodiji jak

z knižky čitajut.

Obyčajny ľude neradi

važnu hudbu majut,

pri ľudovi ša im

žylky rozohrajut.

Ľudovka je ľudovka

viky ľudi bavit,

totu tradiciju

nichto nezastavit.

Do teper zme zachovali

hudbu, tanci špivanky,

kotry radi špivali

iši našy mamky.

1. Divčina z pid Dukli

Z divčinom z pid Dukli

Američane tancovali,

taku tanečnicu v rukach

iši netrimali.

Tak ich dobri v tanci

šytkych vyobertala,

oni už vystali

ša z nich vyšmijala.

Što to vy za chlopi?!

že už nevladate,

slabo vas kormili

že sil už nemate?

V Ameriki divčina

na zajazdi byla,

svojou krasou tam

chlopiv očarila.

Takyj temperament

iši nevidili,

Americky ženy ji

krasu zavidili.

Kraľovnom večera

na tim plesi byla,

Americka smetanka

lem na ňu smotrila.

Nejeden milionar

tam jej oblitoval,

v Ameriki prepichovyj

žyvot ji sľuboval.

Nechoču ja panove

byti milionarka,

bo ja mam pid Duklom

bohatoho ňaňka.

I frajir bohatyj

brati ša budeme,

bo my tu pid Dukľom

dobri soj žyjeme.

1. Železnica bude v Stropkovi?

Že bude lokomotiva

v Stropkovi piskala,

jedna Stropkovčanka

v Svidniku povidala.

Zo Stropkova budeme

už vlakom cestovati,

Svidničane autobusom

budut dochodžati.

De ša hrabe Svidnik

i my okres mame,

kus menšyj jak vaš

ale už svij mame.

Tobi Stropkovčanko

asi ša prisnilo,

take dašto ani v sni

by ša nesplnilo.

Zo svojoj holovy

by to nevydumala,

ale svojimi uchami

jem to vysluchala.

Minister dopravy

otim bišidoval,

žeby i vin nemožne

ľuďom nasľuboval?

Može ste ministra

zo Stropkova mali?

z toj reči v Svidniku

šytky ša šmijali.

Netreba nam babko

vlakovu stanicu,

my sobi zrobime

do Poľska ďalnicu.

To nežadny sľuby

vlada už schvalila,

iši toho roku

bude ša robila.

Može bude u vas

lokomotiva piskala,

ale tota Košycka

jak bude fodbal hrala.

1. Kus humoru

Žena mat doma troch milenciv, v tim pride muž.

Peršyj bižyt do kupelňi, druhyj do kuchňi a treťij ša schoval do brniňa na chodbi.

Peršyj kričit z kupeľňi: Paňi vodovodnu bateriju mate opravenu. A odyjde.

Druhyj volat z kuchňi: Paňi vypinač mate opravenyj. A odyjde.

Treťi stojit v brneňi pered mužom na chodbi a žviduje ša: Dobri idu tadi na Sitno?

(preklad zo Slovenčiny)

1. Dvome v parku

Dvome na lavočku

v parku pošidali,

bylo vidno na nich

že už roky mali.

Tak jak chlopi zvykli

vojenčinu spominali,

jak ša na ti vojni

obidvome mali.

Ja služyl u jazdy

dobri zme ša mali,

ale kapitana

planoho zme mali.

Veľo koňi našy

pid nami vyterpili,

my soj jak panove

v šidlach soj sidili.

Kapitan byl chvaľkoš

rad ša šytkym chvalil,

že nit takoho koňa

kotryj by ho zošmaril.

Raz zme šlipych much

vece naimali,

nenapadňi koňovi

pid chvist napuščali.

Neznal što ša stalo

už zemľu ciloval,

od todi kapitan

ša nevychvaľoval.

Kraľovňa zbraňi

tak pechotu zvali,

tam ňa molodoho

za vojačka žali.

V noči poplach

prez deň drina,

taka byla chlope

moja vojenčina.

1. Kiň v kostoli

V Kocurkovi na berežku

krasnyj kostol mali,

malo koli do ňoho

dveri zaperali.

Pid berežkom trava

koňi radi pasli,

pasuči pomaly

ku kostolu zašli.

Jeden ša odvažyl

vyšol do kostola,

po švitnikoch švičky

šadi dookola.

Na oltarňim stoli

jednu okoštoval,

posmakovala mu

i druhu sproboval.

Velika horučka

tam z nim narabľala,

na kolinoch zostal

okolo oltara.

Prišol večur zvonar

kin pered oltarom,

ani nezazvonil

bižal za fararom.

Ľude za fararom

tyž ša naschodili,

žeby ša kiň molil

iši nevidili.

Zyšla ša kostolna rada

šytko zhodnotila,

što keby ze švetoho

koňa vyhlasila?

Napisali biskupovi

što majut robiti,

že iši nevidili

koňa ša moliti.

Biskup im odpisal:

tato zazrak ľude!

ku kostolu každyj rik

slavnostna puť bude.

A tak koňa v seli

za svetca vyhlasili,

blizko kostola novu

stajňu mu zrobili.

1. Leteckyj deň

Na obid žena fasoľu

na krasno uvarila,

na tanir volske oko

do ňoj položyla.

Barz mi smakovala

dupľu jem soj dal,

a šytko solodkym

molokom jem zaľal.

Nepij tiko moloka

žena povidala,

ja už takyj pripad

zos fasolom mala.

Nerozumil jem ji

što za pripad mala,

zato soj fasoľu

na obid nedala.

Ani nedopovila

už po mi zhurčalo,

a žena povidat:

už ša to začalo.

Kaďi budka derevjana

za chyžom stojala,

tiko raz tam budu

ani ona neznala.

Akurat jem doletil

dobri ša skinčilo,

posidil jem kus

ša mi uvolnilo.

Iši lem jem staval

zajs po mi zhurčalo,

počital jem dobri

dešatraz trebalo.

Od todi fasoľu

už radi nemame,

ani na plinovyj

pohon nebihame.

1. More zadarmo

Tak jem ša opalil

dobryj čas zme mali,

ani ňa rodiče

doma nepoznali.

Des byl na dovolenci?

kamarat ša žviduje.

Tota krajina

Monte Negra ša menuje.

Juhoslavci jej

Čornom Horom volajut,

to lem za hranicami

tak jej nazyvajut.

Vlny Jadranskoho morja

jej berehy omyvajut,

prekrasny ostrovy

sered morja majut.

Kolo Bečiči, Budvy

malyj ostrov majut,

„Svety Stefan“ Čornohorci

tot ostrov volajut.

Ale tam ša možeš

lem opaľovati,

chudobnomu do hoteliv

ťažko ša dostali.

Lem bohaty ľude

prepich soj doprajut,

zo zavisťom chudobny

na nich pozerajut.

Našto jes tam išol

keď take dorohe?

mich jes soj vybrati

kus lacniše more.

Za more, vzduch, sonce

nichto tam neplatit,

do toj Čornoj Hory

piti ša oplatit.

1. Na ďalnici

Riadiť šofer kamion

po jedňi ďalnici,

zbačil tam slečinku

stojala na krajnici.

Zastavil kamion

šofer dobračisko,

povidat ti slečňi:

nestijte tak blizko.

Čom ste ruku nepidňali

ked tu stopujete?

ite het z ďalnici

k urazu pridete!

Ja tu nestopuju

ja tu obchoduju,

takych zakaznikiv

jak vy potrebuju.

A de mate tovar

što mi ponukate?

stoju pered Vami

na ňoho pozerate.

V misti prodavajte

mistečko je blizko,

tam nemožu bo tu mam

vysunute pracovisko.

A za tiko slečno

tovar prodavate?

a može i zľavu

na tovar davate?

Zahraničny tiraci

zľavu nežadajut,

dolary i marky

za tovar davajut.

To lem vy Slovaci

zvykli soj na zľavu,

kebym tak davala

pidu pasti travu.

Ked chcete kupujte

a nešpekulujte!

druhy už čekajut

ta ňa nestrimujte.

1. Napudrovana

Taka starša žena

vrasky neznašala,

každyj deň zos pudrom

vrasky zakryvala.

Dumala že nikda

už nebude stara,

do pjadešat rokiv

dobri vyzerala.

Mala veľo frajiriv

skoro zostarila,

svojim rovesničkam

často zavidila.

Što robite kamaratky

dobri vypadate,

ani puder na vrasky

iši nedavate.

My soj od moloda

krasu utrimali,

zbitočňi frajirim

zme nerozdavali.

Šytku krasu kamaratko

druhym jes rozdala,

zato i staršoho

muža jes dostala.

Kebys kila pudru

na ša nasypala,

nebudeš moloda

nikda vypadala.

Iši ked z daleka

na ťa pozerame,

že jes taka jak my

tak sobi dumame.

Za tobom už teper

ani staryj ša neoberne,

ked ťa vidit do druhoj

strany ša oberne.

1. Dobroho frajira mala

Mala jes frajira

ta jes vymyšľala,

krajšoho od ňoho

jes sobi hledala.

Plano divko plano

jes rozdumovala,

žes tomu dobromu

takoj košom dala.

Dovho budeš divko

na ňoho spominala,

žes ho ochabila

budeš banovala.

Kamaratkam teper

už jes ša priznala,

že tomu druhomu

tyž jes košom dala.

Vernyj ša ty divko

nazad ku peršomu,

čom jes zochabila

pravdu povič jomu.

Lechko Vam povisti

budu ša haňbila,

budu na kolinach

už lasku prosila.

Može že prebačiť.

Radisť budu mala,

nebudu ja vece

druhoho hledala.

Frajir mi prebačil

radisť z toho mam,

nikomu lem jomu

svoju ručku dam.

1. Karpatsky jeleňi

Toty krasavci Karpat

dobri ša tu majut,

poľovnici o nich

dobri ša starajut.

Čisty lisy, rubaňi

raj tu oni majut,

po horskych jaročkoch

čistu vodu majut.

Nejednoho pitľaka

parohy lakajut,

bo najkrajšy Karpatsky

jeleňi ich majut.

Neraz poľovnici

pitľakiv poimajut,

jak do auta jeleňi

parohy davajut.

Koho by nelakali

prekrasny parohy,

na švitovim trhu

porjadňi dorohy.

Zahraničnych poľovnikiv

jeleňi lakajut,

za povoliňa na odstrel

valuty davajut.

Poľovnici im vyberut

ne toho najkrajšoho,

každyj poľovnik mat

krasavca svojoho.

Trofejny parohy

kotry zabodujut,

na roznych vystavach

radi ukazujut.

Starostlivosť o jeleňi

u nas v dobrych rukach,

voľňi soj bihajut

po tych horskych lukach.

Kraľ Karpatskych lisiv

jeleňa volame,

vyničiti pitľakim

nikda ich nedame.

1. Pid starym smerekom

Pid starym smerekom

ohňa soj neklali,

žeby vece dymu

kolo sebe mali.

Ohen a i dym

Romove radi majut,

zato farbu tila

taku hnedu majut.

Pok ihliča nevyschlo

se tam ohen klali,

zeleny ihliča

dobri dym trimali.

Jeden deň kus vekšu

vatru rozložyli,

zo smereka ohoreny

konara smotrili.

Škoda toho smereka:

tak soj povidali,

nizko popri zemli

smerek pidrizali.

Na korotko porizali

potim poškipali,

a sered osady

vatru z ňoho klali.

Ked najlipše sonce

z hory pripikalo,

kolo vatry ša im

veselo špivalo.

Prišol silnyj vitor

oheň rozmetalo,

v ti Romski osadi

horiti začalo.

Tiko vater naraz

Romove nemali,

holy na vatrisku

stojati ostali.

Chatrči z dereva

im do tla zhorili,

zajs na druhim misci

osadu zrobili.

1. Bez jazyka

Čula jes sušidko?

Ttaka strašna sprava,

bez jazyka kamaratka

teper nam zostala.

Tato strašna sprava

kotra tak dopala?

zos vyšňoho kince

što tak ohvarjala.

Veru tak sušidko.

Mozoli dostala,

jakoskaj ša do nich

otrava dostala.

Ta može od hribiv.

Hriby rada mala,

žeby jedovaty?

v liši nazberala?

Hriby ona šytky

barz dobri poznala,

povidajut, že od zuba

otravu dostala.

Perše piv jazyka

lem ji odrizali,

otravi zaraniti

už nedokazali.

Ta jak teper z ňom

ša dohovorime?

Sušidko posunkovu

reč ša naučime.

Chto by tak dokazal

rukami narabľati,

musime sušidko

soj nato zvykati.

Cholem už nebude

ľudi ohvarjala,

rukami jak jazykom

by nedokazala.

Ani my nebudeme

vece ohvarjati,

jazyk za zubami

budeme trimati.

1. Vyplakany oči

Čom to maš milenka

vyplakany oči?

može ša ti snilo

dašto plane v noči?

Snilo ša mi snilo

dovho jem plakala,

pokaľ jem ša zo sna

planoho prebrala.

Snilo ša mi milyj

že jem ťa stratila,

vidila jem jak loď

z tobom ša topila.

Na daleku plavbu

jem ťa odprovadžala,

z pristavu chustočkom

jem ti zamachala.

Na tim mori burka

strašna ša zorvala,

cila loď jak kamiň

už ku dnu klesala.

Jak z vlnami bojuješ

jem na ťa smotrila,

na hladiňi vece

jem ťa nevidila.

Každyj deň v pristavi

jem darmo čekala,

zato jem cilu nič

v tim sni preplakala.

Slzy už mi vyschli

nebudu plakala,

može taky sny

nebudu už mala.

Keby ša milenka

šytko snom virilo,

veľo ľudi, veľo

smutnych by chodilo.

1. Radi čitame?

Dobryj roman, rozpravka

priťahne každoho,

autor nas zavede

do švita svojoho.

Dachto rad romany

dachto rozpravočky,

bo ich nečitajut

lem maly ditočky.

Dobra basnička, balada

ľudi priťahuje,

čitateľ soj dobri

pri nich relaksuje.

Do dobroho romanu

ked ša začitame,

mimo deju kolo sebe

už nič nevnimame.

Od začatku až do kince

tot dej prežyvame,

na kinci romanu

šytko ša dozname.

Zapornych i kladnych

hrdiniv v ňim mame,

ale lem kladnomu

se palci trimame.

Pobaviňa, radisť

knižky nam davajut,

bo zos knižok ľude

rozum naberajut.

I filmovu podobu

romany už majut,

dobry do veľo reči

už ša prekladajut.

Z každoj knižky dobroj

dašto ša dozname,

vedeomost jak zo studňi

vody načerpame.

Slaby mat vedomosti

chto ša nevzdelavat,

každa knižka daky

vedomosti davat.

1. Zapašky

Taky krasny zapašky

zme soj nazberali,

z pid molodoj paportiny

na nas pozerali.

Bylo ich tam veľo

jak jedna rodina,

bude zo zapaškiv

porjadna hostina.

Nezachidne misce

ľude obchodžali,

že jakyj tam poklad

keby oni znali.

Že do paportiny

dobri ša schovali,

my zo ženom o tim

už barz dobre znali.

I ked ša hušťinom

ťažko prederame,

my v tim liši misca

už dobri pozname.

I lišivky v mochu

zdaleka nevidite,

až ked na dakotru

zos nohom stupite.

Tam de rosne jedna

tam nerosne sama,

malenky pid mochom

tam ich skryla mama.

Majte oči otvoreny

pomaly kračajte,

nikda ša po liši

barz neponahľajte.

Povnyj kobrik hribiv

odmenom Vam bude,

na tot pocit dobryj

nichto nezabude.

1. Taku od podlahy

Taku od podlahy

zahraj mi hudačku,

naj soj vytancuju

frajirku Rusnačku.

Byli zme v kupeľoch

ša mi zapačila,

často dialektom

zomnom hovorila.

Rusinsky špivanky

rada mi špivala,

taka nevelička

do oka mi chpala.

Perše jem soj dumal

že Juhoslovanka,

často spominala

mamku ai ňaňka.

My zoveme otec

oni zovut ňaňo,

my zoveme Ján

oni zovut Vaňo.

Ale zme ša dvoje

dobri rozumili,

na prechadzky večur

spolu zme chodili.

Ukrajinčinu, Ruštinu

dobri ovladala,

na seredni školi

z nich maturovala.

Že Rusinskyj dialekt

mušu ša naučiti,

že ša bude zomnom

rada frajiriti.

Jak zme išli z kupeľ

už jem bišidoval,

v Rusinskim dialekti

jem z ňom dopisoval.

Zahorackyj dialekt

ona ša učila,

tak ja, tak i ona

šytko rozumila.

1. Zvodny oči

Taky zvodny oči

jedno divča malo,

jak čarodejnica

z nimi čarovalo.

Taky modry, veliky

chaňa jej volali,

do tych oči chlopci

radi pozerali.

Ked soj do šyroka

usta otvorila,

na obidvoch ličkach

jamka ša zrobila.

Svoji bily zubky

rada ukazovala,

iši svoj vlastny

umely nemala.

Varkoči až po pas

zapleteny mala,

do nich sobi modry

pantličky vplitala.

Nejeden parobok

nemich spati v noči,

i v sni mu čarovali

toty modry oči.

Ale ona svoho

už frajira mala,

pro ňoho varkoči

svoji zaplitala.

Toty dovhy volosy

sobi zochabila,

i už jak nevista

priťažliva byla.

Ne každyj mat krasu

ona soj utrimala,

i rokami moloda

iši vypadala.

1. Liptovska bryndza

Najlipšy halušky

na Liptovi majut,

oni tam najlipšu

bryndzu vyrobľajut.

Kvalitne moločko

ich vivci davajut,

no ale i bačiv

najlipšych tam majut.

I školu pro bačiv

na Liptovi majut,

tam kvalitnych bačiv

sobi vychovajut.

Najlipšy plemena

po hoľach bihajut,

kvalitny košary

ovečky tam majut.

Bryndza zos Liptova

už po šviti znama,

na vystavach ne jednu

medajlu vyhrala.

Ale i oštepky

Liptov preslavili,

i veliky panove

žinčicu ich pili.

Baraninu majut radi

našy papalaši,

neraz ich stritneme

na dobrim salaši.

Ked valasi na ražňi

barana opikajut,

voňavom žinčicom

meso polivajut.

I vam slinky može

by ša tam zbihali,

keby meso z barana

ste okoštovali.

Papalaši baraninu

vinom zalivajut,

ale taky vina

što už roky majut.

1. Bez zlodijiv

Byla dakoli krajina

de ša nič nekralo,

tom krajinom davno

Holandsko ša zvalo.

Slovo „zlodij!“ oni

v slovniku nemali,

že ša dakde krade

barz ša čudovali.

V ti krajiňi v noči

každyj kľudňi spal,

nichto nič nikomu

v žyvoti neukral.

Keby ste zlaty hodinky

na plit zavisili,

keby ste ich nežali

ta by tam višili.

No na toty časy

už lem spominajut,

i oni zlodijiv

tam už teper majut.

Prišli tam čudžinci

jak v raju ša mali,

što koli chotili

todi sobi chkrali.

Tak ša slovo „zlodij“

do slovnika dostalo,

veľo tam zlodijiv

ša presťahovalo.

Nit krajiny na šviti

de by ša nekralo,

do teraz zlodijstvo

ša nam zachovalo.

Zlodijstvo dakotry

povolaňa majut,

neraz okradeny

ľude zostavajut.

Trestame, zaperame

dale vyčiňajut,

ani pred zakonom

už rešpekt nemajut.

1. Už dočerkotala

Už dočerkotala

voda v tim jaročku,

a ja sobi hledam

daku frajiročku.

Už načisto vyschla

v tim jaročku voda,

mi ša pritrafila

frajirka moloda.

Zajs začerkotala

v tim jaročku voda,

mene zochabila

frajirka moloda.

Keby jes vodičko

nezačerkotala,

može by frajirka

kolo ňa zostala.

Teper tvoju vodu

burka kolomutit,

a moje serdečko

za frajirkom smutit.

Ale ja soj budu

dale čerkotala,

budu sobi vekšyj

potičok hledala.

Može budu za nim

dovho čerkotala,

budu i pro tebe

frajirku hledala.

Taku jak jem mal

nikde mi nenajdeš,

i ked po šyroke

more sobi zajdeš.

1. Kadrovyj posudok

Ked vlasti služyti

sudruhove povolali,

jak bude vlasť branil

to iši neznali.

Chcel byti pohraničar

tam ho nezobrali,

mama v Americi

až tri sestry mala.

Ale zato ku hranici

blizko ho poslali,

na dva roky domov

v Chebu mu vybrali.

De ho majut zaraditi

dovho rozmyšľali,

z podniku posudok

vybornyj dostali.

Branec mat maturu

do školy ho dame,

dobroho poddostojnika

z ňoho vychovame.

Do poddostojnikoj

školy ho poslali,

o piv roka už mu

slobodnika dali.

Skončil jak vytečnyj

radisť z ňoho mali,

za odmenu odznak

vzornyj strelec dali.

Ani zos toj školy

už ho nepustili,

zastupcu veliteľa čety

z ňoho urobili.

Može i dostojnika

by z ňoho zrobili,

tety v Americi

tomu zabranili.

Žeby vojnu pidpisal

ho presvedčovali,

nemal rad uniformu

tam ho nedostali.

1. Striberna lučka

Lučka sered lisa

ša zazelenila,

frajirka tu rada

na travu chodila.

Moloda komanica

na ti lučki rosla,

v serediňi stojala

nevelika sosna.

Na sosni vorony

svoji hnizda mali,

nejedno pokoliňa

už tu vychovali.

Rano ked ste prišli

rosa ša bliskala,

tak ajk keby stribro

na ša navišala.

Večur tu na pastvu

jeleňi chodili,

až ked mišac vyšol

z lučky ochodili.

Se pered večerom

rad sobi tu zajdu,

znam, že žati travu

frajirku tu najdu.

Pid tom starom sosnom

se soj posidime,

nichto o tim neznat

jak my ša ľubime.

Vorony na sosnu

na nas nepoviďat,

bo pered večerom

už dobri neviďat.

Jak už chpade rosa

lis ša zelemnije,

a rano od rosy

cila ša stribrije.

1. Hluposť i picha

Hluposť i picha

rosnut na jednim stromi,

bo oni od davna

patrjat už ku sobi.

Nichto nemat rad

človeka pišnoho,

no ani človeka

od pichy hlupoho.

Toty pišni nosy

soj hori trimajut,

kolo sebe ľudi

ani nevnimajut.

Zato sobi ruky

obi podavajut,

a tak jak dvojčata

žyvotom kračajut.

Vypadajut jak keby

v oblakoch kračali,

šytku mudrosť švita

lem oni zožali.

Iši hlupyj sem tam

pozdravit dakoho,

ale tot od pichy

nevidit nikoho.

Často ani ľude

ša ich nevšimajut,

hlupoho, pišnoho

radše obchodžajut.

Ani pišny, ani hlupy

nerobme ša ľude,

bo na šviti malo

pro nas stromiv bude.

1. Vtipkari

Zyšli ša vtipkari

v korčmi kolo piva,

lem kolo nich moloda

čašnička chodila.

Taky dobry vtipy

v korčmi povidali,

od ucha ku uchu

hosti usta otvorjali.

Jeden lipšyj jak druhyj

de lem ich nabrali,

može zos ciloho

švita nazberali.

Do toj korčmy oni

barz radi chodili,

malo koli učet

sami zaplatili.

Za vtip od dakoho

i tverde dostali,

bez palinky porožňij

stil nikda nemali.

I čašnička zadarmo

dake pivo dala,

poharičky do povna

se im dolivala.

Vydumali vtipy

v korčmi na každoho,

často ša šmijalo

do rana biloho.

U troch vtipkariv

nazov korčmi dali,

bo tam i pohary

z vtipiv ša šmijali.

Veduci ich mal rad

i svij stil tam mali,

dobru veducomu

tržbu nahaňali.

Keby toty vtipy

soj dachto zapisal,

dobrych vtipiv by tam

do knižok napisal.

1. Rande pri pomniku

Pri pomniku sobi

rande objidnala,

po obidi frajirovi

mobilom volala.

Ale priď na čas!

Nebudu čekala?

bo ja od maleňka

rada presnosť mala.

Neber žadnu deku

bo tam husta trava,

od rosy na travi

by ša pomačala.

Što za šalenotu

jes zajs vydumala?

že jes pri pomniku

rande objidnala.

Na pomnik ša chodit

uctu padlym dati,

pri pomniku hrich

lasku vyznavati.

Kebys ňa do rana

tam pri ňim čekala,

ta by jes ša tam

ňa nedočekala.

Ked chceš pri Ondavi

rande sobi dajme,

večur tepla voda

tam ša vykupame.

Ale deku vozmu

žeby ťa zahrila,

jak budeš na bereh

z vody vychodila.

1. Roztorhana sukňa

Prišla večur domu

slzy jej zaľali,

cilkom novu sukňu

na ňi roztorhali.

Čom jes divko moja

taka zaplakana,

cilkom nova sukňa

taka dotorhana.

Povič, chto to zrobil

oči mu vyškrebam,

toho darebaka

ja sobi vyhledam.

Jak ho tota mama

plano vychovala,

žeby ša i z nim

pid zemľu propala.

Ne paribci mamko

sukňu roztorhali,

mene hori selom

dva psy nahaňali.

Akurat jem stihla

kapurku zaperti,

už jem byla mamko

blizko kolo smerti.

Kebym nezaperla

kapurku pred nimi,

može by tam čudo

zo mnom urobili.

Za sukňom neplaču

kupiš mamko novu,

ale jeden psisko

mi pokusal nohu.

Pideš do dochtora

pichne inekciju,

žebys nedostala

daku infekciju.

1. Pid poľanom

Pid poľanom vykopana

studenočka mala,

dubovym derevom

cila vykladana.

Nad studenkom chabza

bily kvity mala,

do studenky po jeden

kvitok se metala.

Tota voda potim

prijemnu chuť mala,

chodili tu ľude

z ciloho valava.

V oseni do studenky

plody napadali,

vodičku jak vino

vňi vymaľovali.

Jak keby vinečko

červene ste pili,

zato ľude radi

na vodu chodili.

I domu vodičku

na piťa soj brali,

tiko lem chotili

zadarmo čerpali.

Keby tota studenka

vekšyj prameň mala,

može nejedna chatka

by už tu stojala.

Kvity, plody chabzy

prichuť ji davali,

keby takych studenok

tu vece zme mali.

1. Hrabali, hrabali

Ani baroni dakoli

tiko majetku nemali,

tiko našy politici

už soj nahrabali.

Dakoli panove

tiko nehrabali,

iši hrabľi taky

moderny nemali.

Najbohatšyj byl kraľ

bo vin šytko mal,

ale z času na čas

i chudobnym dal.

Našy politici sobi

tak lechko hrabajut,

što to hrabli može

ani nepoznajut.

Keby na tych hrabľach

mozoli dostali,

určiti by taky

majetky nemali.

Može ani vily

by taky nemali,

keby sami v mišački

maľtu vyrabľali.

Taku demokraciju

i chudobny by brali,

keby ku korytom

lechko ša dostali.

Z jidlom rosne chuť.

Oni nato majut,

zato im tak hrabľi

vyborňi hrabajut.

Lem žeby raz hrabľi

ša im nezlamali,

ani zubec zapraviti

by do nich neznali.

1. Samota

Každyj soj v žyvoti

dakoho hledame,

my samotu ľude

barz radi nemame.

Ťažko je v žyvoťi

človeku samomu,

chcel by dakde piti

a nemat ku komu.

Kamaratku, kamarata

znamosť soj hledame,

pak pocit samoty

už v duši nemame.

Ani nimy tvory

samotu nehledajut,

každyj soj partnera

v prirodi hledajut.

Iši veľo ľudi

samotariv mame,

što ich k tomu vede

ťažko ša dozname.

Dakoli samotu

sami soj hledame,

ked boľ abo smutok

na serdečku mame.

Ale midži ľudi

nazad ša vertame,

na boľ i na smutok

lechše zabyvame.

Bez lasky, prijateľstva

ťažko by ša žylo,

zato ša midži ľudmi

manželstvo zrodilo.

V kolektivi, v kamaratstvi

se ša lipše darit,

od nudnoj samoty

naj ša každyj chranit.

Zato nichto a nikda

samotu nehledajme,

jak jedna rodina

v laski nažyvajme.

1. Sila prirody

Hrmit sobi hrmit

chmary suboj majut,

od zlosti na zemľu

blesky posylajut.

Prebitočnu energiju

sobi vybivajut,

na zemľu ledovy

im slzy padajut.

Taky suboji ľude

barz radi nemajut,

neraz pro tot suboj

slzy v očach majut.

Nazberanu vodu

zos chmar vylivajut,

pidmyvany domy

do vody padajut.

Taka burka nemat

nad ničim zmilovaňa,

se velikoj strach

každomu nahnala.

Voda šytko bere

što ji v drahi stojit,

i priroda po ňi

ťažko rany hojit.

Ti pekelňi sili

nichto nezabranit,

proti ňi ša žadnyj

človek nepostavit.

Jak murjanky proti ni

ľude vypadame,

na zachranu šancu

veľo raz nemame.

Veľo raz ša darit

dašto zachraniti,

nikda ša nepodarit

silu pokoriti.

1. Pevny nervy

V korčmi soj hasiči

štirme karty hrajut,

služba jim skončila

teper voľno majut.

Služba byla kľudna

nikde nehorilo,

keby i kolegom

tak ša vydarilo.

Na pjatim poschoďi

tota korčma byla,

chtikajte! bo horit!

čašnička hlasila.

Žaden oheň kolo sebe

iši nevidili,

što ste ša čašničko

načisto zblaznili?

Z poschoďa nad nami

už ľude chtikajut,

vyťahy nestačat

schodami schodžajut.

Zavolajte kolegom

bo my voľno mame,

keby i tu horilo

partiju dohrame.

Z poschoďa na stil

už voda kvapkala,

zavolali čašničku

žeby lavor dala.

Nevelikyj oheň

takoj zme zistili,

to lem ľude paniku

veliku zrobili.

Keby barz horilo

i nas by volali,

zato zme soj kľudňi

partiju dohrali.

Taky pevny nervy

keby i ja mala,

postavali ked už

omitka padala.

1. Ked kvitla kopriva

Za našom stodolom

vyrosla kopriva,

zo svojm frajirom

dovhom nechodila.

Rosnuti začala

jak zme ša schodžali,

že lem na korotko

iši zme neznali.

Ked kvitla kopriva

iši zme chodili.

Kopriva odkvitla

my ša rozchodili.

Odkvitnuta kopriva

nebyla vinovata,

mij frajir mal pravdu

byla jem zavžata.

Často mi povidal:

mila nevyberaj,

dobre serce,ne krasu

v laski soj vyberaj.

Nebuď namyšlena

mila zle dopadeš,

ty virni ľubiti

ani nedokažeš.

Často joho slova

jem soj spominala,

bo ja lem krasnoho

sobi vyberala.

I tak najkrajšoho

jem soj nevybrala,

malo zme chodili

už jem ša vydala.

Barz jem ša sklamala

serdečko mat plane,

na slova peršoho

spominka zostane.

1. Sirotom zostala

Divko moja mila

mamka povidala,

pamjataj jak ťažko

jem ťa vychovala.

Ňaňko nas opustil

jak jes ročok mala,

lem ty mi maleňka

v kolysci zostala.

Svoho ňaňka nikda

nebudeš poznala,

druha švitova vojna

žyvot mu zobrala.

Ani neznam de

ležyt pochovanyj,

može mat na kresti

že vojak neznamyj.

Žadnu spravu z frontu

jem o ňim nemala,

ja vdova, ty sirota

tu po ňim zostala.

Čom jes ša mamočko

znovu nevydala?

že može ša verne

v serci jem dufala.

Na pamjatku svadobna

fotka mi zostala,

lem na fotki budeš

svoho ňaňka mala.

Može vojna už nebude

šťasťa budeš mala,

lem keby dobroho

muža jes dostala.

Ja budu kolo vas

vnučata chovala,

na ňaňka našoho

budu spominala.